**FILOZOFICA**

*STOMFF ANDREI AUREL*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

FILOZOFICĂ

Alunecând de-a lungul unei drepte,

Lumina cade liberă spre noi.

Imaculat, giganticul şuvoi,

Cuantic, îndrăzneşte să accepte

Eternitatea, nesfârşit convoi

Împovărat de-o amplă repetiţie.

Matricea lucrurilor vechi şi noi,

Istoria este doar o competiţie

Punând în cumpănă un univers

Legat de existenţa efemeră

A omului, născocitor pervers

Ce-a plămădit pământul şi neantul,

Inegalabile noţiuni himeră

Menite a trăi prin mintea lui,

Un punct între secundă şi gigantul

Loc primordial din spaţiul nimănui.

Trei dimensiuni şi-o curbă temporală

Dau consistenţă gândului abstract.

Am născocit o lume ireală.

Riscând, am rupt înjositorul pact,

Semnat de pozitron şi electron.

Întâiul pas spre al luminii tron,

N-a fost făcut prin simplă exegeză.

Totul e doar un ordin de viteză,

Temei pentru finit şi infinit,

Izvor pentru gândit şi negândit,

Model pentru o simplă teorie.

Iubirea însă nu e utopie.

De ce să fie, când ne-am întâlnit?